Man vas nadat hy vrou glo aan die brand steekSizakele-Nkosi-Malobane, Gauteng se LUR vir gemeenskapsveiligheid. Foto: ANA Speurders van Johannesburg-Sentraal het ŉ 27-jarige man in Mokopane in Limpopo aangekeer in verband met die moord op sy meisie toe hy na bewering petrol oor haar uitgegooi en haar aan die brand gesteek het. Die grusame dood van Viwe Dalingozi (31) het die Gautengse LUR vir gemeenskapsveiligheid só omgekrap dat sy aangedring het op die spoedige inhegtenisneming van die verdagte, berig African News Agency. Ná die voorval in die vroeë oggendure van Saterdag in ŉ woonstelblok op die hoek van Pritchard- en Delversstraat in Johannesburg se middestad, het die verdagte op die vlug geslaan. Hy is Dinsdagaand in Limpopo aangekeer en sal na verwagting Donderdag in die Johannesburgse landdroshof verskyn. Die voorval het plaasgevind in die slagoffer se woonstel in Fashion Lofts (middel) in Johannesburg se middestad. Foto: Google Maps Dalingozi en haar kêrel het glo Vrydagnag ŉ rusie gehad in haar woonstel. Blykbaar het hy gewag tot sy slaap voordat hy in die vroeë oggendure petrol oor haar uitgegooi en haar aan die brand gesteek het. Haar woonstel het aan die brand geslaan en brandbestryders is ontbied om die brand te blus. Dalingozi is later in die Charlotte Maxeke-hospitaal in die stad opgeneem, waar sy Sondag beswyk het. Luidens aanvanklike berigte het die verdagte nadat hy gehoor het dat Dalingozi in aanraking met haar eks was, hom bloedig vererg, maar nie dadelik opgetree nie. “Sulke voorvalle het ŉ gereelde verskynsel geword en ons behoort dit so sterk moontlik te veroordeel,” het Sizakele Nkosi-Malobane, die LUR, Woensdag gesê. “Ek is woedend oor die sinnelose moord op Viwe Dalingozi, na bewering deur haar kêrel.” Sy het gesê owerhede moet aanhou om vroue af te raai om in verhoudings te bly waarin hulle mishandel word. “Mans is veronderstel om vroue en kinders te beskerm.” Kapt. Xoli Mbele, woordvoerder van Johannesburg-Sentraal se polisiekantoor, het die gemeenskap bedank dat hulle die polisie se oë en ore in die stryd teen misdaad is. “Dit is danksy hul inligting dat ons die verdagte kon aankeer,” het hy Woensdagmiddag aan Maroela Media gesê.